**УНИВЕРЗИТЕТ У БЕОГРАДУ**

**ФИЛОЗОФСКИ ФАКУЛТЕТ**

05/4-02 бр. 1243/1

01.07.2025. године

**З А П И С Н И К**

Са III ванредне седнице Наставно-научног Филозофског факултета у Београду која је одржана електронским путем 30.06. и 01.07.2025. године, у трајању од 24 часа.

Председник Наставно-научног већа је дана 26.06.2025. године донео Одлуку број 1/17, којом је одређено је одржавање III ванредне седнице Наставно-научног већа Филозофског факултета у Београду путем онлајн платформе за гласање. Ванредна седница Наставно-научног већа одржава се ради изјашњавања о реализацији наставе у online формату.

У четвртак, 26.06.2025. године члановима и чланицама Већа, посредством секретара одељења, упућен је мејл којим се обавештавају о датуму и начину одржавања III ванредне седнице Наставно-научног већа у вези са изјашњавањем о реализацији наставе у online формату, као и Упутству за приступ гласању. Уједно су обавештени да електронско изјашњавање чланова и чланица већа почиње у ПОНЕДЕЉАК, 30.06.2025. године у 13:00 часова, а завршава се у УТОРАК, 01.07.2025. године у 13:00 часова.

У петак, 27.06.2025. године члановима и чланицама Већа, посредством секретара одељења, упућен је мејл обавештења да је материјал за III ванредну седницу Наставно-научног већа постављен на сајт Факултета https://www.f.bg.ac.rs/dokumenta/materijal-vece, уз подсетник да обавештење проследе свим члановима и чланицама Већа који имају право гласа (редовни, ванредни професори, доценти, наставници страних језика и студенти)

Сваки члан и чланица Наставно-научног већа је пре почетка гласања добио/ла на своју мејл адресу аутоматски генерисану поруку која је садржала јединствени линк за приступ гласању. Отварањем линка, приступа се седници Наставно-научног већа, чиме се евидентира присуство седници и на тај начин се обезбеђује утврђивање кворума. Након отварања линка намењеном за гласање, сваки члан/ица Наставно-научног већа је имао/ла могућност да одабере једну од понуђених опција:

1. да у гласачком листу за све тачке буде означен глас „за“, уз могућност да за тачке за које желите промените глас;
2. да гласачки лист буде учитан тако да не буде унапред означен било који глас, што значи да ћете за сваку тачку појединачно морати да означите свој глас.

Након обављеног гласања (попуњавањем гласачког листа и кликом на дугме „Гласај“), добили су поруку на порталу да су гласови успешно сачувани, а након потврде и клика ,,Гласај“, линк за гласање би се аутоматски деактивирао, како би се спречила могућност вишеструког гласања**.**

На дан одржавања седнице укупан број чланова и чланица Наставно-научног већа Факултета је **278**, од тога 113 редовних професора, 59 ванредних професора, 57 доцената, 4 наставника страних језика и 45 студената.

Гласање је трајало тачно 24:00 часова.

Увидом у резултате електронског изјашњавања констатује се да су чланови и чланице Наставно-научног већа донели следеће одлуке:

I

Предложени дневни ред Већа је прихваћен са:

Укупан број гласова: **118 ЗА, 21 ПРОТИВ, 15 УЗДРЖАНИХ**

II

Не усваја се предлог о реализацији онлајн наставе у циљу надокнаде летњег семестра за школску 2024/25. годину.

*О б р а з л о ж е њ е*

Како је за усвајање предлога било потребно 140 гласова за, констатује се да предлог није усвојен јер је резултат гласова био следећи:

Укупан број гласова: **112 ЗА, 47 ПРОТИВ, 22 УЗДРЖАНИХ**, **14 НЕВАЖЕЋА**

Образложење тачке II утврђеног Дневног реда – *Изјашњавање о реализацији онлајн наставе у циљу надокнаде летњег семестра за школску 2024/25. годину*, бр. 1189/1 од дана 27.06.2025. године, је саставни део овог Записника.

ЗАПИСНИЧАР ПРЕДСЕДНИК ВЕЋА

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Петар Станисављевић проф. др Данијел Синани