**УНИВЕРЗИТЕТ У БЕОГРАДУ**

**ФИЛОЗОФСКИ ФАКУЛТЕТ**

05/4-02 бр. 1198/1

08.07.2025. године

**З А П И С Н И К**

Са IV ванредне седнице Наставно-научног Филозофског факултета у Београду која је одржана електронским путем 07.07. и 08.07.2025. године, у трајању од 24 часа.

Председник Наставно-научног већа је дана 02.07.2025. године донео Одлуку број 1/18, којом је одређено одржавање IV ванредне седнице Наставно-научног већа Филозофског факултета у Београду путем онлајн платформе за гласање. Ванредна седница Наставно-научног већа одржава се ради изјашњавања о реализацији наставе у online формату.

У среду, 02.07.2025. године члановима и чланицама Већа, посредством секретара одељења, упућен је мејл којим се обавештавају о датуму и начину одржавања IV ванредне седнице Наставно-научног већа у вези са изјашњавањем о реализацији наставе у online формату, као и Упутству за приступ гласању. Уједно су обавештени да електронско изјашњавање чланова и чланица Већа почиње у ПОНЕДЕЉАК, 07.07.2025. године у 13:00 часова, а завршава се у УТОРАК, 08.07.2025. године у 13:00 часова.

У петак, 04.07.2025. године члановима и чланицама Већа, посредством секретара одељења, упућен је мејл обавештења да је материјал за IV ванредну седницу Наставно-научног већа постављен на сајт Факултета https://www.f.bg.ac.rs/dokumenta/materijal-vece, уз подсетник да обавештење проследе свим члановима и чланицама Већа који имају право гласа (редовни, ванредни професори, доценти, наставници страних језика и студенти).

Сваки члан и чланица Наставно-научног већа је пре почетка гласања добио/ла на своју мејл адресу аутоматски генерисану поруку која је садржала јединствени линк за приступ гласању. Отварањем линка, приступа се седници Наставно-научног већа, чиме се евидентира присуство седници и на тај начин се обезбеђује утврђивање кворума. Након отварања линка намењеном за гласање, сваки члан/ица Наставно-научног већа је имао/ла могућност да одабере једну од понуђених опција:

1. да у гласачком листу за све тачке буде означен глас „за“, уз могућност да за тачке за које желите промените глас;
2. да гласачки лист буде учитан тако да не буде унапред означен било који глас, што значи да ћете за сваку тачку појединачно морати да означите свој глас.

Након обављеног гласања (попуњавањем гласачког листа и кликом на дугме „Гласај“), добили су поруку на порталу да су гласови успешно сачувани, а након потврде и клика ,,Гласај“, линк за гласање би се аутоматски деактивирао, како би се спречила могућност вишеструког гласања**.**

На дан одржавања седнице укупан број чланова и чланица Наставно-научног већа Факултета је **278**, од тога 112 редовних професора, 59 ванредних професора, 58 доцената, 4 наставника страних језика и 45 студената.

Гласање је трајало тачно 24:00 часова.

Увидом у резултате електронског изјашњавања констатује се да су чланови и чланице Наставно-научног већа донели следеће одлуке:

I

Предложени дневни ред Већа је прихваћен са:

Укупан број гласова: **200 ЗА, 5 ПРОТИВ, 6 УЗДРЖАНИХ**

II

Усваја се План за надокнаду наставе у пролећном семестру у школској 2024/25. години организовањем онлајн наставе.

Надокнада наставе из става 1. ове Одлуке почиње од 14. јула, и трајаће до 31.10.2025. године.

Надокнада наставе ће се одвијати у онлајн режиму.

*О б р а з л о ж е њ е*

Образложење тачке II утврђеног Дневног реда - *Усвајање Плана за надокнаду наставе у пролећном семестру у школској 2024/25. години организовањем онлајн наставе од 14. јула до 31.10.2025. године*, бр. 1219/1 од дана 03.07.2025. године, је саставни део овог Записника.

За реализацију ове одлуке задужују се декан проф. др Данијел Синани и продекан за наставу проф. др Стефан Мићић који ће у складу са овом Одлуком припремити предлог за измену и допуну Плана организације извођења наставе, испитних рокова и других активности на Филозофском факултету у школској 2024/2025. години 05/1-01 брoj:1245/1, од дана 06.09.2024. године и исти ће упутити Савету ради измене и допуне. Настава се остварује на начин прописан у чл. 18. Статута Факултета.

Одлуку објавити на огласној табли и интернет страници Факултета.

Укупан број гласова: **194 ЗА, 43 ПРОТИВ, 14 УЗДРЖАНИХ**, **1 НЕВАЖЕЋИ**

**Констатује се да су обе тачке Дневног реда усвојене.**

ЗАПИСНИЧАР ПРЕДСЕДНИК ВЕЋА

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Петар Станисављевић проф. др Данијел Синани