**УНИВЕРЗИТЕТ У БЕОГРАДУ**

**ФИЛОЗОФСКИ ФАКУЛТЕТ**

**НАСТАВНО-НАУЧНОМ ВЕЋУ**

**ИЗВЕШТАЈ КОМИСИЈЕ ЗА ОЦЕНУ И ОДБРАНУ ДОКТОРСКЕ ДИСЕРТАЦИЈЕ ,,ПРЕДСТАВЕ ЈЕВРЕЈА У СРПСКОЈ ВИЗУЕЛНОЈ КУЛТУРИ XIX ВЕКА“ КАНДИДАТКИЊЕ МИЛИЦЕ РОЖМАН**

На седници Наставно-научног већа Филозофског факултета Универзитета у Београду, одржаној 26. 6. 2025. године, изабрани смо у Комисију за оцену и одбрану рукописа докрторске дисертације ,,Представе Јевреја у српској визуелној култури XIX века“ кандидаткиње Милице Рожман, мастера историје уметности. Након читања дисертације, процене њеног квалитета и разматрања пратеће документације, подносимо Већу следећи

**И З В Е Ш Т А Ј**

1. **Основни подаци о кандидаткињи и дисератцији:**

Милица Рожман рођена је у Крушевцу 31. 07. 1992. године. Основне и мастер студије историје уметности завршила је на Одељењу за историју уметности, на Филозофском факултету, Унверзитета у Београду код ментора проф. др Ненада Макуљевића. Тема дипломског рада под називом „Визуелна култура и приватни идентитет Сефарда у Београду у 19. веку: гробница породице Були“ одбрањена је 2015. године највишом оценом. Мастер рад на тему „Визуелна култура и приватни идентитет Сефарда у Београду у 19. веку: породица Були“ одбрањен је 2016. године највишом оценом и публикован је 2017. као најбољи рад у својој научној области, под називом „Визеулна култура и приватни идентитет породице Були“ од стране Задужбине Андрејевић. Докторске студије историје уметности уписала је на истом Одељењу код истог ментора школске 2016/2017. године.

У свом досадашњем професионалном усавршавању и научно-истраживачком раду Милица Рожман се усмерила на истраживање јеврејске визуелне културе и уметности XIX века на територији Србије. Похађала је радионицу „Јеврејска уметност и традиција“ на Филозофском факултету, током 2014, 2015, 2016, 2017, 2018. године у Београду, на којој су гостовали угледни хебрејисти и историчари уметности. Била је полазник студентске праксе „Новија архитектура Београда“, тематска група „Јеврејска градитељска баштина престонице“ 2015. године. Милица Рожман, била је гостујући водитељ на студентској пракси „Новија архитектура Београда“, тематска група „Јеврејска градитељска баштина престонице“ 2016. године. У оквиру Београдске интернационалне недеље архитектуре 2017, 2018, 2019, 2021, 2023. године, водила је шетњу под називом „Архитектура и сећање: Јеврејско наслеђе у Београду“. На радионици „Јеврејска уметност и традиција “ 2019. године одржала је предавање под називом „Визуелна култура и приватни идентитет породице Були“ и учествовала је на округлом столу о Сефардском гробљу у Београду.

Милица Рожман је волонтирала у Библиотеци Одељења за историју уметности у периоду од 23.10.2014 до 4.02.2015. године. Учествовала је на теренским истраживањима сакралне топографије Пирота и околине којима су руководили проф. др Ненад Макуљевић и доцент др Ирена Ћировић, 2016, 2017 и 2018. године. Под покровитељством Тимочке епархије 2017. године била је ангажована на теренским истраживањима манастира Тимочке епархије. Године 2018. године под покровитељством Епархије врањске учествовала је у теренским истраживањима сакралне топографије Босилеграда, којима су руководили проф. др Ненад Макуљевић и ванр. проф. др Ана Костић. Као спољни сарадник учествовала је на регионалном пројекту (Не)примерени споменици и радила је на пописивању споменика на територији општине Крушевац. Учествовала је у организовању изложбе *Скулптуре у граду вајара Марка Вучковића* у Уметничкој галерији у Крушевцу (14. децембар 2023- 14. јануар 2024). Милица Рожман је учествовала на више домаћих и међународних научних конференција, а објавила је и више радова из области историје уметности у релевантним научним часописима чиме се квалификовала за одбрану докторске дисертације.

Докторска дисертација ,,Представе Јевреја у српској визуелној култури XIX века“ обликована је према важећим упутствима и стандардима о облику и садржају докторске дисертације који су важећи на Универзитету у Београду. Дисертација Милице Рожман садржи 254 штампаних страница формата А4, од чега обим текста дисертације износи 188 страна, док списак литературе и извора чине 12 страна, а прилози (илустрације) заузимају додатних 54.

1. **Предмет и циљ дисератције**

Предмет истраживања докторске тезе под називом ,,Представе Јевреја у српској визуелној култури XIX века“су различите представе Јевреја у визуелној култури, које су настале и биле присутне у Србији током XIX века. Представе Јевреја у визуелној култури XIX века неопходно је било издвојити и обрадити као засебан научни феномен будући да се, у досадашњој историографији, овом предмету истраживања није посветила дужна пажња. Дисертација ,,Представе Јевреја у српској визуелној култури XIX века“ поставила је за циљ потпуније познавање перцепције и саморецепције Јевреја у различитим визуелним кодовима током дугог XIX века. Милица Рожман је за циљ своје докторске дисертације такође поставила систематизовање различитих визуелних приказа Јевреја, који се пре свега односе на примере њихове самопрезентације, затим примере дела насталих у оквиру идеје о толеранцији и на крају кроз примере који су производ конструкције слике другог. Овако постављена докторска дисертација не само да је имала за циљ систематизовање и разумевање слике Јевреја током XIX века већ је омогућила и јаснији увид о уделу оваквих представа у целокупном корпусу српске визуелне културе XIX века. Милица Рожман се у тези бавила променама механизама представљања Јевреја у српској визуелној култури током дугог XIX века, сагледавајући уз то и промену положаја Јевреја у оквиру српског грађанског друштва током наведеног периода.

1. **Основне хипотезе од којих се полазило у истраживању**

Кандидаткиња Милица Рожман пошла је од више хипотези у писању докторске дисретације под називом ,,Представе Јевреја у српској визуелној култури XIX века“. Пошавши од хипотезе да представе Јевреја у српској визуелној култури XIX века нису једнозначне већ да су настале у функцији различитих приватних, политичких и друштвених збивања током дугог XIX века бавила се променама поступака репрезентације и самопрезентације Јевреја првентсвено кроз портрете којима се обликује како индивидуални тако и колективни идентитет. Пошавши од хипотезе да идеје о толеранцији представљају важан и засебан феномен у истраживању визуелне културе XIX века, а да у оквиру тога визуелне представе Јевреја представљају важну, засебну целину зато што се у њима у потпуности одбацује антисемитско приказивање, фокусирала се на примере идеализованих представа са јеврејском тематиком. Једна од хипотеза је да слика другог предствља важан сегмент културе и визуелне културе XIX века, у коме се у зависности од различитих културних, економских, политичких, верских и других позиција формира слика о другом. У оквиру ове слике другог визуелне представе Јевреја имају значајно место и у њима се ликови Јевреја не посматрају реално, анатомски, већ се у њима препознају и учитавају жељене карактеристике, често негативне, којима се формира жељена визуелна конструкција.

1. **Методологија истраживања**

Кандидаткиња Милица Рожман је у истраживањима користила савремене методе историје уметности засноване на студијама визуелне културе, контекстуалном и мултидисциплинарном истраживању културне историје.

1. **Каратак опис садржаја дисертације**

Докторска дисертација под називом ,,Представе Јевреја у српској визуелној култури XIX“*,* подељена је на пет поглавља и одговарајућа потпоглавља која прате одговарајуће илустрације, као и списак коришћених извора и литературе.

У уводном поглављу дисертације дефинисан је предмет истраживања, досадашња истраживања јеврејске визуелне културе у српској историографији, као и основне хипотезе и методолошки оквири коришћени у истраживању и систематизацији резултата. У првом поглављу дисертације под називом *Јевреји и самопрезентација* пажња је усмерена на истраживање представа Јевреја кроз поступке репрезентације и саморепрезентације у оквиру портрета рађених у различитим медијумима. Кроз примере се прате и процеси еманципације Јевреја и њихово позиционирање у српском грађанском друштву XIX века. Следеће поглавље насловљено као *Визуелна култура и слике суживота и толеранције* бави се пробелматиком идеје о толеранцији која је током XIX века имала важно место у европском грађанском друштву, па тако и српском. Кроз адекватне визуелне примере кандидаткња је у својој докторској тези пратила какво је место јеврејске заједнице било у култури толеранције и како су мењани модели антисемитског приказивања Јевреја фокусирајући се на примере визуелне културе који су за тему имали идеализоване представе Јевреја. У поглавњу под називом *Јевреји као други* обрађена је проблематика слике другог која се развијала и изграђивала током XIX века у различитим верским, националним и културним системима на основу сопствених убеђења, стереотипа и политичких потреба. У оквиру овог феномена конструкција слике о Јеврејима заузимала је важно место и имала је дугу историју, развијену много пре XIX века. Различите представе Јевреја, од оних датих у оријенталистичком дискурсу преко оних датих кроз визуру хришћанске религије користиле су стереотипне антисемитске моделе. У поглављу се кроз најрепрезентативније примере српске визуелне културе XIX века обрађује феномен приказивања Јевреја у дискурсу слике о другом у различитим медијима. Докторска дисертација се завршвава поглављем *Закључна разматрања* у ком су сублимирана сва претходна поглавља и изнети коначни закључци о спроведеним истраживањима изнетим у претходним поглављима о томе како се мењао механизам представљања Јевреја у српској визуелној култури током дугог XIX века.

1. **Оставрени резултати и научни допринос дисертације**

Предложена докторска дисертација кандидаткиње Милице Рожман, под називом ,,Представе Јевреја у српској визуелној култури XIX века“ са успехом је обрадила и систематизовала велики број различитих визуелних примера презентације и самопрезентације Јевреја присутних у српској уметности и визуелној култури XIX века. Сагледавајући различите примере визуелне презентације и самопрезентације Јевреја и јеврејске заједнице у оквирима српског друштва XIX века које је и само пролазило кроз транзицију у наведеном периоду, кандидаткиња се са успехом и уз завидан ниво истраживачке самосталности, бавила важним питањима и феноменима – од позиције Јевреја и јеврејеске заједнице у српском грађанском друштву, до формирања слике другог и слике толеранције у шире сагледаној култури и визуелној култури српског и европског друштва тог времена. Осим чињенице да су систематизована сва важна дела у уметности и визуелној култури која су представљала Јевреје и јеврејску заједницу у Србији током дугог XIX века, велики допринос дисертације под називом ,,Представе Јевреја у српској визуелној култури XIX века“ је тај што је на јасан начин дат увид у удео визуелних представа Јевреја у целокупној визуелној продукцији и култури Србије XIX века. Како се наведеним феноменима и визуелним материјалом до сада није довољно систематично бавило у српској иситорији уметности научни допринос тезе ,,Представе Јевреја у српској визуелној култури XIX века“ је од великог значаја.

1. **Закључак**

Предложена дисератција кандидаткиње Милице Рожман под називом ,,Представе Јевреја у српској визуелној култури XIX века“ испуњава све стандарде и захтеве које Универзитет у Београду ставља пред докторанде. Дисертација је израђена према одобреној пријави теме и представља оригинално и самостално дело кандидаткиње чији је научни допринос у широј научној заједници неоспоран и значајан. Имајући све наведено у виду, Комисија предлаже Наставно-научном већу Филозофског факултета Универзитета у Београду да одобри одбрану докторске дисертације Милице Рожман под називом ,,Представе Јевреја у српској визуелној култури XIX века“, за шта су, према нашем мишљењу, стечени сви неопходни услови.

У Београду 10.7.2025. ЧЛАНОВИ КОМИСИЈЕ



др Ана Костић Ђекић, ванредна професорка

Одељење за историју уметности

Филозофски факултет, Универзитет у Београду

\_\_\_\_\_\_\_\_

др Ирена Ћировић, доценткиња

Одељење за историју уметности

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_



др Елиезер Папо, редовни професор

Универзитет Бен – Гурион у Негеву, Израел